ابن حسن جارچوی

علامہ ابن حسن جارچوی (پیدائش: 21 اپریل، 1904ء - وفات: 16 جولائی، 1973ء) پاکستان سے تعلق رکھنے والے اردو کے ممتاز شعیہ عالم دین، شعیت پر متعدد کتب کے مصنف، ماہر تعلیم، تحریک پاکستان کے کارکن اور آل انڈیا مسلم لیگ کی ورکنگ کمیٹی کے رکن تھے۔  

نسب نامہ: علامہ سید ابن حسن جارچوی ابن سید مہدی حسن ابن سید شفاعت علی ابن سید تراب علی ابن سید ببر علی ابن سید ہدایت علی ابن سید قیام الدین ابن سید حسام الدین ابن سید ناصر خورد ابن سید بھکاری شاہ ابن سید تاج الدین ابن سید ناصر کلاں ابن سید خان میر ابن سید علی سبزواری ابن سید علاء الدین ابن سید محمد ابن سید جلال بحقی ابن سید علی نوری ابن سید محمد مولائی ابن سید محمد اکبر مودودی ابن سید شاہ علی ابن سید شاہ محمد علی‌ نقی ابن سید شاہ محمد نقی کربلائی ابن سید ابو محمد حسن ابن سید شاہ حسن روشن چراغ ابن امام علی الرضا علیہ السلام

حالات زندگی 
ابن حسن جارچوی 21 مارچ 1904ء کو جارچہ، ضلع بلند شہر، اترپردیش میں پیدا ہوئے تھے۔ پانچ برس کی عمر میں والد کا سایہ سر سے اٹھ گیا، چنانچہ ان کی پرورش ان کے نانا نے کی۔ انہوں نے رام پور اورینٹل کالج سے مولوی فاضل اور منشی فاضل، میرٹھ سے انٹرنس، لاہور سے ایف اے، بی اے، ایم اے اور ایم او ایل اور علی گڑھ مسلم یونیورسٹی سے بی ٹی کی سند حاصل کی۔ 1931ء سے 1938ء تک وہ جامعہ ملیہ کالج دہلی میں استاد رہے۔ 1938ء میں محمود آباد آ گئے جہاں وہ راجہ صاحب محمود آباد کے اتالیق رہے۔ 1948ء سے 1951ء تک شیعہ ڈگری کالج لکھنؤ کے پرنسپل رہے پھر یکم اکتوبر 1951ء کو پاکستان منتقل ہو گئے۔ تحریک پاکستان کے دوران وہ آل انڈیا مسلم لیگ کی ورکنگ کمیٹی کے رکن رہے۔ وہ ان دو افراد میں سے ایک تھے جنہیں قائد اعظم محمد علی جناح نے کرپس مشن کے سامنے بڑے فخر کے ساتھ پیش کیا تھا کہ اس مشن کو تخلیقِ پاکستان کا دینی پس منظر سمجھا سکیں۔ علامہ جارچوی نے پاکستان آنے کے بعداہلِ خانہ، اکابرین ، دوستوں اور مولانا محسن علی عمرانی کے مشورے سے  عملی سیاست کا سلسلہ بھی جاری رکھا، تحریر و تقریر سے بھی منسلک رہے اور درس و تدریس سے بھی وابستہ رہے۔ وہ کراچی یونیورسٹی میں شعبہ تھیالوجی کے پہلے استاد تھے اور یہ شعبہ انہی کی کوششوں سے وجود میں آیا تھا۔ عمر کے آخری حصے میں انہوں نے انسٹی ٹیوٹ آف اسلامک اینڈ کلچرل ریسرچ کے نام سے ایک ادارہ بنانے کا منصوبہ بنایا۔ اس مقصد کے لیے زمین بھی حاصل کرلی گئی تھی مگر عمر نے وفا نہ کی ۔

ابن حسن جارچوی نے متعدد کتابیں بھی یادگار چھوڑیں جن میں فلسفۂ آلِ محمد، شہیدِ نینوا، بصیرت افروز مجالس، علی کاطرز جہانبانی، جدید ذاکری اور مقدمہ فلسفۂ آلِ محمد شامل ہیں۔ اس کے علاوہ انہوں نے زوال رومۃ الکبریٰ کے حصہ اسلام کو بھی اردو میں منتقل کیا تھا جو شائع ہوچکا ہے۔

تصانیف 
 جدید ذاکری
 علی کاطرز جہانبانی
 فلسفۂ آلِ محمد
 شہیدِ نینوا
 مقدمہ فلسفۂ آلِ محمد
 بصیرت افروز مجالس
 زوال رومۃ الکبریٰ (حصہ اسلام کا اردو ترجمہ)

وفات 
علامہ ابن حسن جارچوی 16 جولائی، 1973ء کو کراچی، پاکستان میں وفات پاگئے۔ وہ کراچی میں واقع انسٹی ٹیوٹ آف اسلامک کلچر اینڈ ریسرچ کے احاطے میں سپردِ خاک ہیں۔

مزید دیکھیے
 برصغیر میں شیعیت
 کشمیر میں تاراج ِشیعہ
 لاہور کی عزاداری
 لکھنؤ کی عزاداری

حوالہ جات 

1904ء کی پیدائشیں
1973ء کی وفیات
آل انڈیا مسلم لیگ کے اراکین
پاکستانی شیعہ
پاکستانی ماہرین تعلیم
پاکستانی مترجمین
جامعہ کراچی کی شخصیات
کراچی کے مصنفین